Omkring 6000 tilskuere var lørdag at finde på haltribunerne i Jyske Bank Boxen til eftermiddagskampen mellem Skjern og Aalborg. Skjern havde nemlig rykket deres almindelige hjemmebane, Skjern Bank Arena, 41 kilometer mod nordøst til Herning. Klubben markerede nemlig sit 30-års jubilæum. Mads Hoxer, Mikkel Hansen og Felix Claar var dog ikke i gavehumør, og de tre velspillende bagspillere var en stor del af årsagen til, at den helt store Skjern-fest udeblev. Aalborg Håndbold besejrede Skjern med 34-28. De tre foromtalte spillere kørte på skift rundt med Skjern-forsvaret. Særligt højrebacken Mads Hoxer bankede bolden i mål efter behag. Hoxer i Hopla Det var først efter godt og vel 49 minutter, at 21-årige Mads Hoxer brændte for første gang i kampen. Forinden havde han sat bolden i netmaskerne hele otte gange. Aalborg Håndbold var hele tiden et skridt foran Skjern i løbet af kampen. Holdet gik til pause med en 19-16-føring. Efter seks minutter af anden halvleg havde Aalborg-mandskabet udbygget føringen til seks mål, og det lignede derfor, at holdet kunne cruise mod en sejr efter et par flotte scoringer fra svenske Felix Claar. Skjern gav dog ikke så let op. Ligesom i torsdagens Champions League-kamp mod Celje kunne Aalborg ikke for alvor ryste modstanderen af sig. Knap 10 minutter før tid var føringen skrumpet ind til to mål. Tættere på kom Skjern dog aldrig. En Mads Hoxer i hopla fik kort derefter klasket sit niende mål ind efter en flot redning af Mikael Aggefors i den anden ende. Den unge højreback fik også god hjælp fra Mikkel Hansen, som satte flere gode scoringer ind i anden halvleg - heriblandt flere fra syvmeterpletten. Slutteligt vandt Aalborg Håndbold med 34-28, og de er dermed fortsat ubesejret i Herre Håndbold Ligaen. For syvende kamp i streg scorede holdet mere end 30 mål.
Aalborg Håndbold fulgte lørdag op på på torsdagens Champions League-sejr over Celje, da de på udebane slog Skjern, der ellers havde lagt op til den helt store 30-års jubilæumsfest.